Édouard Balladur

Édouard Balladur (Esmirna, Turkia, 1929ko maiatzaren 2a) frantsesezko idazlea eta Frantziako politikaria da. 1993 eta 1995 artean Frantziar Errepublikako lehen ministro izan zen, François Mitterranden gobernuan. UMP alderdi politikoko kidea da.

Bizitza 

Bankari familia armeniar batean jaio zen arren, Aix-en-Provenceko Unibertsitatean egin zituen zuzenbide-ikasketak eta Parisen diplomatu zen. 1960ko hamarkadaren hasieran ekin zion ibilbide politikoari Georges Pompidou lehen ministroaren kabinetean. 1969-1974 bitartean Pompidou presidentearen idazkari nagusia izan zen, eta gobernu haren itzaleko zuzendaria askoren ustez. Pompidou hil zenean, Giscard d'Estaingek eskainitako karguari uko egin eta enpresa pribatuan hasi zen lanean.

1984an Estatu-kontseilari izendatu eta 1986ko hauteskundeetan diputatu aukeratu zuten Parisko barrutian. Eskuineko gobernuaren eta presidente sozialistaren arteko bizikidetzari buruzko teoriaren aitzindari izan zen, eta Jacques Chirac lehen ministroak ekonomia-alorreko ministro izendatu zuen 1986an. Chiracek 1988ko hauteskundeak galdu zituenean, Balladur aldendu egin zen politikaren lehen lerroetatik, baina 1993an François Mitterrandek lehen ministro izendatu zuen Bérégovoyren ordez. 1995ean bere burua hautagaitzat aurkeztu zuen urte horretako lehendakaritza hauteskundeetarako, eta bere alderdiaren eta hautesle kopuru handi baten babesa izan bazuen ere, ustelkeria arrastoek haren irudi garbia zipriztindu zuten. Chiracek hauteskundeak irabazi zituenean, Balladurrek dimisioa aurkeztu zion presidente Mitterrandi.

Besteak beste, Maiatzeko arbola (1979) eta Gehiago sinisten dut gizonarengan, Estatuan baino (1987) liburuak argitaratu ditu. Frantziako Ohorezko Legioko zalduna da, eta Frantziako eta nazioarteko sari ugari jaso ditu.

Lanak 

 L’Arbre de mai, 1979
 Je crois en l'homme plus qu'en l'État, 1987
 Passion et longueur de temps, 1989
 Douze lettres aux Français trop tranquilles, 1990
 Des Modes et des convictions, 1992
 Dictionnaire de la réforme, 1992
 Deux ans à Matignon, 1995
 Caractère de la France, 1997
 L’Avenir de la différence, 1999
 Renaissance de la droite, 2000
 Les Aventuriers de l'histoire, 2001
 Jeanne d'Arc et la France, le mythe du sauveur, 2003
 La fin de l'illusion jacobine, 2005
 Machiavel en démocratie. Mécanique du pouvoir, 2006
 L'Europe autrement, 2006
 Laissons de Gaulle en paix !, 2006
 Pour une union occidentale entre l'Europe et les États-Unis, 2007
 Une V.ème République plus démocratique, 2008
 Le Pouvoir ne se partage pas : Conversations avec François Mitterrand, 2009

Erreferentziak

Kanpo estekak 

Frantziako politikariak
Frantziako lehen ministroak
Frantziako idazleak
UMPko politikariak
Armeno-frantziarrak
XX. mendeko Frantziako idazleak
XXI. mendeko Frantziako idazleak
École nationale d'administrationen ikasitakoak
Ohorezko Legioko ofizial handiak
Frantziako Bosgarren Errepublikako politikariak